
1. A GYÓGYSZER NEVE

Ivacaftor Teva 150 mg filmtabletta


2. MINŐSÉGI ÉS MENNYISÉGI ÖSSZETÉTEL

150 mg ivakaftort tartalmaz filmtablettánként.

Ismert hatású segédanyag
173,6 mg laktózt tartalmaz (laktóz-monohidrát formájában) filmtablettánként. A segédanyagok teljes listáját lásd a 6.1 pontban.


3. GYÓGYSZERFORMA 

Filmtabletta (tabletta)
Kék színű, ovális (16,7 mm × 8,5 mm), egyik oldalán mélynyomású „TV”, a másik oldalán „L15” mélynyomású jelöléssel ellátott filmtabletta.


4. KLINIKAI JELLEMZŐK

4.1	Terápiás javallatok

Az Ivacaftor Teva tabletta az alábbiak kezelésére javallott:
· monoterápiában cysticus fibrosisban (cisztás fibrózisban CF) szenvedő felnőttek, serdülők és legalább 6 éves, legalább 25 kg testtömegű gyermekek kezelésére, akik R117H CFTR mutációval vagy a következő kapuzási (III. osztályú) mutációk egyikével rendelkeznek a cysticus fibrosis transzmembrán konduktancia regulátor (CFTR)-génen: G551D, G1244E, G1349D, G178R, G551S, S1251N, S1255P, S549N vagy S549R (lásd a 4.4 és 5.1 pont).

4.2	Adagolás és alkalmazás

Az Ivacaftor Teva-t kizárólag a cysticus fibrosis kezelésében jártas szakorvosok írhatják fel. Ha a beteg genotípusa nem ismert, akkor a kezelés megkezdése előtt pontos és validált genotipizálási módszerrel igazolni kell a megadott mutációk egyikének jelenlétét a CFTR-génen (lásd 4.1 pont). A helyi klinikai ajánlásoknak megfelelően meg kell határozni az R117H-mutációval azonosított poli-T-variáns fázisát.


Adagolás

Felnőttek, serdülők, valamint legalább 6 éves gyermekek számára az adagolást az 1. táblázat szerint kell meghatározni.

1. táblázat: Adagolási ajánlások

	Életkor/testtömeg
	Reggeli dózis
	Esti dózis

	Ivakaftor monoterápiában

	legalább 6 éves, legalább 25 kg testtömeg
	Egy 150 mg-os ivakaftor tabletta
	Egy 150 mg-os ivakaftor tabletta

	




A reggeli és az esti adagot körülbelül 12 órás különbséggel, zsírtartalmú étellel kell bevenni (lásd: „Az alkalmazás módja”).

Kihagyott adag

Amennyiben 6 óra vagy kevesebb telt el a kihagyott reggeli adag vagy esti adag szokásos bevételi időpontjához képest, a betegnek azt kell tanácsolni, hogy mihamarabb vegye be az adagot, majd a szokásos előírt időpontban vegye be a következő adagot. Ha több mint 6 óra telt el a szokásos bevételi időpont óta, akkor azt kell tanácsolni a betegnek, hogy várja meg a következő adag esedékes időpontját.


CYP3A-inhibitorok egyidejű alkalmazása

Közepesen erős vagy erős CYP3A-inhibitorokkal egyidejűleg alkalmazva az ivakaftor dózisát a 2. táblázatban leírtaknak megfelelően kell módosítani. Az adagolási intervallumot a klinikai választól és a tolerálhatóságtól függően kell módosítani (lásd 4.4 és 4.5 pont).

2. táblázat: A közepesen erős vagy erős CYP3A-inhibitorokkal együtt történő alkalmazásra vonatkozó adagolási ajánlások

	Életkor/testtömeg
	Közepesen erős CYP3A-inhibitorok
	Erős CYP3A-inhibitorok*

	Ivakaftor monoterápiában

	legalább 6 éves és legalább, 25 kg testtömeg
	Naponta egyszer egy 150 mg-os ivakaftor tabletta, reggel bevéve.

Nincs esti ivakaftor adag.
	Hetente kétszer egy 150 mg-os ivakaftor tabletta reggel bevéve, körülbelül 3-4 napos különbséggel.

Nincs esti ivakaftor adag.


	



Különleges betegcsoportok

Idősek

Igen korlátozott mennyiségben állnak rendelkezésre ivakaftorral monoterápiában kezelt idős betegekre vonatkozó adatok. Ebben a betegcsoportban dózismódosítás nem szükséges (lásd 5.2 pont).

Vesekárosodás

Enyhe-közepes fokú vesekárosodásban szenvedő betegek esetében nem szükséges dózismódosítás. Súlyos fokú vesekárosodásban (a kreatinin-clearance legfeljebb 30 ml/perc) vagy végstádiumú vesebetegségben szenvedő betegeknél óvatosság ajánlott (lásd 4.4 és 5.2 pont).

Májkárosodás

Enyhe májkárosodásban (Child–Pugh A stádium) szenvedő betegeknél nem szükséges az ivakaftor adagjának módosítása.

Közepesen súlyos fokú májkárosodásban (Child–Pugh B stádium) vagy súlyos fokú májkárosodásban (Child–Pugh C stádium) szenvedő betegeknél az ivakaftor dózisát a 3. táblázatban leírtaknak megfelelően módosítani kell (lásd 4.4, 4.8 és 5.2 pont).

3. táblázat: Adagolási ajánlások közepes fokú vagy súlyos fokú májkárosodásban szenvedő betegek számára

	Életkor/testtömeg
	Közepes fokú (Child-Pugh B stádium)
	Súlyos fokú (Child–Pugh C stádium)

	Ivakaftor monoterápiában

	legalább 6 éves kor, legalább 25 kg testtömeg
	Naponta egyszer egy 150 mg-os ivakaftor tabletta reggel bevéve.

Nincs esti ivakaftor adag.
	Alkalmazása nem ajánlott, kivéve, ha az előnyök várhatóan felülmúlják a kockázatokat.

Alkalmazása esetén: egy 150 mg-os ivakaftor tablettát kell bevenni reggelenként, másnaponta vagy ritkábban, a klinikai választól és a tolerálhatóságtól függően.

Nincs esti ivakaftor adag.


Gyermekek és serdülők

A monoterápiában alkalmazott ivakaftor biztonságosságát és hatásosságát nem igazolták 1 hónaposnál fiatalabb gyermekek esetében, sem 6 hónaposnál fiatalabb koraszülötteknél (37 hetes terhességi kor alatt, Nincsenek rendelkezésre álló adatok.

A CFTR-génen R117H-mutációt hordozó, 6 évesnél fiatalabb betegek esetében korlátozott adatok állnak rendelkezésre. A 6 éves és ennél idősebb betegekkel kapcsolatosan rendelkezésre álló adatok leírása a 4.8, 5.1 és 5.2 pontban található.

Az Ivacaftor Teva csak 150 mg-os filmtabletta formájában kapható. Ezért az Ivacaftor Teva nem adható olyan gyermekgyógyászati betegeknek, akiknek a teljes 150 mg-os adagnál kisebb adagra van szükségük. Ezekben az esetekben más, ilyen kezelésekre alkalmas ivakaftor tartalmú készítményeket kell alkalmazni.

Az alkalmazás módja

Szájon át történő alkalmazásra.

A betegeket arra kell utasítani, hogy a tablettát egészben nyeljék le. A tablettákat lenyelés előtt nem szabad szétrágni, porrá törni vagy kettétörni, mert jelenleg nem állnak rendelkezésre olyan klinikai adatok, amelyek az egyéb alkalmazási módokat alátámasztanák.

Az ivakaftor tablettát zsírtartalmú étellel kell bevenni.

A grépfrútot tartalmazó ételek, illetve italok kerülendők a kezelés alatt (lásd 4.5 pont).

4.3	Ellenjavallatok

A készítmény hatóanyagával vagy a 6.1 pontban felsorolt bármely segédanyagával szembeni túlérzékenység.

4.4	Különleges figyelmeztetések és az alkalmazással kapcsolatos óvintézkedések

A 770-102., 770-103., 770-111. és 770-110. vizsgálatokba (lásd 5.1 pont) csak olyan CF-es betegeket vontak be, akik a CFTR-gén legalább egyik alléljén G551D, G1244E, G1349D, G178R, G551S, S1251N, S1255P, S549N, S549R kapuzási (III. osztályú), G970R vagy R117H-mutációval rendelkeztek.

A 770-111. vizsgálatba négy, a G970R-mutációval rendelkező beteget vontak be. A négy beteg közül háromnál kevesebb mint 5 mmol/l volt a verejték kloridteszt eredményében észlelt változás, és ez a csoport nem mutatott klinikailag jelentős javulást a FEV1-értékben a 8 hetes kezelés után. A CFTR-génen a G970R mutációt hordozó betegeknél nem sikerült klinikai hatásosságot igazolni (lásd 5.1 pont).

A CF-ben szenvedő és a CFTR-génen az F508del-mutációra nézve homozigóta betegek bevonásával végzett II. fázisú vizsgálatból származó hatásossági eredmények több mint 16 hetes ivakaftor-kezelés során nem mutattak statisztikailag szignifikáns különbséget a FEV1-ben placebóhoz képest (lásd 5.1 pont). Ezért az ivakaftor-monoterápia formájában történő alkalmazása ezeknél a betegeknél nem ajánlott.

A 770-110. vizsgálatban a kevésbé súlyos betegséggel járó R117H-7T-mutációt hordozó betegeknél kevesebb bizonyítékot találtak az ivakaftor előnyös hatására (lásd 5.1 pont).

Az ivakaftor a tezakaftor/ivakaftor-kombinációval együtt, kombinációs kezelési protokoll részeként nem rendelhető olyan CF-ben szenvedő betegek számára, akik az F508del mutáció heterozigóta formáját hordozzák, és olyan másik CFTR mutációval rendelkeznek, amely a 4.1 pontban nincs felsorolva.

Emelkedett transzaminázszintek és májkárosodás

Egy cirrhosisban és portalis hypertoniában szenvedő betegnél transzplantációhoz vezető májelégtelenségről számoltak be az ivakaftor és az ivakaftor/tezakaftor/elexakaftor kombináció együttes alkalmazásakor. Eleve fennálló, előrehaladott májbetegségben (például cirrhosis, portalis hypertonia) szenvedő betegeknél ez a gyógyszer óvatosan alkalmazandó, és csak abban az esetben, ha a várt előnyök meghaladják a kockázatokat. Ilyen betegeknél történő alkalmazás esetén a kezelés megkezdése után a beteget szorosan monitorozni kell (lásd 4.2, 4.8 és 5.2 pont).
A transzaminázszintek (glutamát-piruvát transzamináz GPT [ALAT)] vagy glutamát-oxálacetát transzamináz (GOT) [ASAT]) közepes fokú emelkedése gyakori a CF-ben szenvedő betegek esetében. Néhány betegnél, akik monoterápia formájában, illetve tezakaftor/ivakaftor vagy ivakaftor/tezakaftor/elexakaftor mellett, kombinációs kezelés részeként kaptak ivakaftort, a transzaminázszintek megemelkedését figyelték meg. Az ivakaftort ivakaftor/tezakaftor/elexakaftor kombinációs kezelés mellett szedő betegeknél ezek a transzaminázszint-emelkedések néha együtt jártak az összbilirubinszint egyidejű megemelkedésével. Ezért minden betegnél javasolt meghatározni a transzaminázszinteket (GPT [ALAT] és GOT [ASAT]), valamint az összbilirubinszintet az ivakaftor alkalmazásának megkezdése előtt, a kezelés első évében 3 havonta, majd évente. Minden olyan betegnél megfontolandó a májfunkciós értékek gyakoribb ellenőrzése, akinél előfordult már májbetegség vagy a transzaminázszintek emelkedése. A transzaminázszintek jelentős megemelkedése esetén (például olyan betegek, akiknél a GPT [ALAT] vagy a GOT [ASAT]-szint meghaladja a normálérték felső határának [upper limit of normal, ULN] ötszörösét vagy a GPT [ALAT]- vagy a GOT [ASAT]-szint meghaladja az ULN háromszorosát, emellett a bilirubinszint meghaladja az ULN kétszeresét) az adagolást meg kell szakítani, és a kóros eltérések rendeződéséig gyakran kell laborvizsgálatokat végezni. Az emelkedett transzaminázszintek rendeződése után mérlegelni kell a kezelés újrakezdésének előnyeit és kockázatait (lásd 4.2, 4.8 és 5.2 pont).

Májkárosodás

Az ivakaftor alkalmazása – akár monoterápia formájában, akár tezakaftor/ivakaftor kombinációval együtt, kombinációs kezelés részeként – nem javasolt súlyos fokú májkárosodásban szenvedő, 6 éves és annál idősebb betegeknél, kivéve, ha az előnyök várhatóan felülmúlják a kockázatokat. Ezek a betegek nem kezelhetők ivakaftor/tezakaftor/elexakaftor mellett, kombinációs kezelés részeként adott ivakaftorral (lásd a 3. táblázatot a 4.2 pontban és a 4.8 és az 5.2 pontot).

Közepes fokú májkárosodásban szenvedő, 6 éves és annál idősebb betegeknél az ivakaftor alkalmazása ivakaftor/tezakaftor/elexakaftor kombinációval együtt, kombinációs kezelés részeként nem javasolt. A kezelés csak akkor megfontolandó, ha orvosi szempontból egyértelműen szükséges, és az előnyök várhatóan felülmúlják a kockázatokat. Ha mégis alkalmazzák, elővigyázatossággal, csökkentett adagban kell alkalmazni (lásd a 3. táblázatot a 4.2 pontban és a 4.8 és 5.2 pontot).

Depresszió

Ivakaftorral kezelt betegeknél, főként tezakaftor/ivakaftor vagy ivakaftor/tezakaftor/elexakaftor kombinációval együtt alkalmazva, depresszióról (beleértve a szuicid gondolatokat és az öngyilkossági kísérletet) számoltak be, ami általában a kezelés megkezdését követő három hónapon belül jelentkezett olyan betegeknél, akiknek anamnézisében pszichiátriai rendellenességek szerepeltek. Egyes esetekben a tünetek javulását jelentették az adag csökkentése vagy a kezelés abbahagyása után. A betegeket (és gondozóikat) figyelmeztetni kell arra, hogy figyelniük kell az állapotukat depressziós hangulat, az öngyilkossági gondolatok vagy a szokatlan viselkedésbeli változások észlelése érdekében, és azonnal orvoshoz kell fordulniuk, ha ezek a tünetek jelentkeznek.

Vesekárosodás

Súlyos fokú vesekárosodásban vagy végstádiumú vesebetegségben szenvedő betegeknél óvatosság ajánlott az ivakaftor alkalmazása során (lásd 4.2 és 5.2 pont).

Modulátor terápiára valószínűleg nem reagáló mutációk

Azok a betegek, akiknek a genotípusa két CFTR-mutációból áll, amelyekről ismert, hogy nem termelnek CFTR-fehérjét (azaz két I. osztályú mutáció), várhatóan nem reagálnak a CFTR-modulátor kezelésre.

Az ivakaftor/tezakaftor/elexakaftor kezelést tezakaftor/ivakaftor vagy ivakaftor-kezeléssel összehasonlító klinikai vizsgálatok

Nem végeztek klinikai vizsgálatot az ivakaftor/tezakaftor/elexakaftor és a tezakaftor/ivakaftor vagy ivakaftor közvetlen összehasonlítására F508del variánsokat nem hordozó betegek körében.

Szervtranszplantáción átesett betegek

Az ivakaftort nem vizsgálták olyan CF-es betegek esetében, akik szervtranszplantáción estek át. Ezért alkalmazása transzplantált betegek esetében nem javasolt. A ciklosporinnal vagy takrolimusszal mutatott interakciókat lásd a 4.5 pontban.

Bőrkiütések
Az ivakaftor/tezakaftor/elexakaftor-kombinációval együtt adott ivakaftor-kezelés mellett a bőrkiütések gyakorisága nőknél nagyobb volt, mint férfiaknál, különösen a hormonális fogamzásgátlókat szedő nők esetében. A bőrkiütések előfordulásánál nem zárható ki a hormonális fogamzásgátlók szerepe. Azoknál a hormonális fogamzásgátlót szedő betegeknél, akiknél bőrkiütés lép fel, meg kell fontolni az ivakaftorral kombinációban alkalmazott ivakaftor/tezakaftor/elexakaftor és a hormonális fogamzásgátlók egyidejű adásának felfüggesztését. A bőrkiütések megszűnése után megfontolandó, hogy az ivakaftorral kombinációban alkalmazott ivakaftor/tezakaftor/elexakaftor-kezelés hormonális fogamzásgátlók nélküli újrakezdése indokolt-e. Ha a bőrkiütés nem tér vissza, a hormonális fogamzásgátlók újrakezdése is megfontolható (lásd 4.8 pont).

Kölcsönhatások gyógyszerekkel

CYP3A-induktorok

CYP3A-induktorok egyidejű alkalmazása esetén az ivakaftor-expozíció jelentősen csökken, ami az ivakaftor hatásosságának csökkenését eredményezheti, ezért az ivakaftor együttes alkalmazása erős CYP3A-induktorokkal nem javasolt (lásd 4.5 pont).

CYP3A-inhibitorok

Erős vagy közepesen erős CYP3A-inhibitorokkal egyidejűleg történő alkalmazás esetén az ivakaftor-, a tezakaftor- és az elexakaftor-expozíció megnövekszik. Az ivakaftor adagját módosítani kell, amennyiben erős vagy közepesen erős CYP3A-inhibitorokkal egyidejűleg alkalmazzák (lásd a 2. táblázatot a 4.2 pontban és a 4.5 pontot).

Gyermekek és serdülők

A látást nem befolyásoló, nem congenitalis lencsehomályok/cataracta eseteiről számoltak be az ivakaftorral és ivakaftor tartalmú terápiákkal kezelt gyermekeknél. Bár néhány esetben egyéb kockázati tényezők is fennálltak (például kortikoszteroidok alkalmazása és sugárexpozíció), az ivakaftor-kezelésnek tulajdonítható potenciális kockázat nem zárható ki. Az ivakaftor-kezelést megkezdő gyermek- és serdülőkorú betegeknél a kezelés megkezdésekor szemészeti vizsgálat, majd szemészeti kontrollvizsgálatok végzése javasolt (lásd 5.3 pont).

Ismert hatású segédanyagok

Laktóz

Ez a gyógyszer laktózt tartalmaz. Ritkán előforduló, örökletes galaktózintoleranciában, teljes laktáz-hiányban vagy glükóz-galaktóz malabszorpcióban a készítmény nem szedhető.

Nátrium

A készítmény kevesebb mint 1 mmol (23 mg) nátriumot tartalmaz adagonként, azaz gyakorlatilag „nátriummentes”.

4.5	Gyógyszerkölcsönhatások és egyéb interakciók

Az ivakaftor a CYP3A4 és a CYP3A5 szubsztrátja. A CYP3A-nak és a P-glikoproteinnek (P-gp) gyenge inhibitora, a CYP2C9-nek pedig potenciális inhibitora. In vitro vizsgálatok igazolták, hogy az ivakaftor nem szubsztrátja a P-gp-transzportereknek.

Az ivakaftor farmakokinetikáját befolyásoló gyógyszerek

CYP3A-induktorok

Az ivakaftor és az erős CYP3A-induktor rifampicin együttes alkalmazásakor az ivakaftor-expozíció (AUC) 89%-kal csökkent, a hidroximetil-ivakaftor- (M1) expozíció pedig az ivakaftorénál kisebb mértékben csökkent. Az ivakaftor együttes alkalmazása erős CYP3A-induktorokkal, például rifampicinnel, rifabutinnal, fenobarbitállal, karbamazepinnel, fenitoinnal, illetve közönséges orbáncfűvel (Hypericum perforatum) nem javasolt (lásd 4.4 pont).

Az ivakaftor közepes erősségű vagy gyenge CYP3A-induktorokkal együtt történő alkalmazásakor nincs szükség dózismódosításra.

CYP3A-inhibitorok

Az ivakaftor szenzitív CYP3A-szubsztrát. Az erős CYP3A-inhibitor ketokonazollal együtt történő alkalmazása esetén az ivakaftor-expozíció (a plazmakoncentráció-idő görbe alatti terület [area under the curve, AUC] alapján mérve) 8,5-szeresére emelkedett, az M1-expozíció pedig az ivakaftorénál kisebb mértékben nőtt. Erős CYP3A-inhibitorokkal, például ketokonazollal, itrakonazollal, pozakonazollal, vorikonazollal, telitromicinnel, illetve klaritromicinnel együtt történő alkalmazás esetén ajánlott az ivakaftor dózisát csökkenteni (lásd a 2. táblázatot a 4.2 pontban és a 4.4 pontot).

A közepesen erős CYP3A-inhibitor flukonazollal egyidejű alkalmazása mellett az ivakaftor-expozíció háromszorosára emelkedett, az M1-expozíció pedig az ivakaftorénál kisebb mértékben emelkedett. Az egyidejűleg közepesen erős CYP3A-inhibitorokat, például flukonazolt, eritromicint vagy verapamilt szedő betegeknél az ivakaftor dózisának csökkentése ajánlott (lásd a 2. táblázatot a 4.2 pontban és a 4.4 pontot).

Az ivakaftor alkalmazása alatt a CYP3A-t közepes mértékben gátló egy vagy több összetevőt tartalmazó grépfrútlé fogyasztása fokozhatja az ivakaftor-expozíciót. A grépfrútot tartalmazó ételek, illetve italok kerülendők az ivakaftor-kezelés alatt (lásd 4.2 pont).

Az ivakaftor és a transzporterek közötti interakció lehetősége

In vitro vizsgálatokban kimutatták, hogy az ivakaftor nem szubsztrátja az OATP1B1-nek vagy OATP1B3-nak. Az ivakaftor és metabolitjai a BCRP szubsztrátjai in vitro. Nagy fokú intrinsic permeabilitása miatt, és mivel kicsi a valószínűsége annak, hogy változatlanul ürül ki, a BCRP‑inhibitorok együttes alkalmazása várhatóan nem módosítja az ivakaftor és az M1-IVA expozícióját, ugyanakkor az M6-IVA expozícióban bekövetkezett bármilyen lehetséges változás várhatóan klinikailag nem releváns.

Ciprofloxacin

Ciprofloxacin és ivakaftor együttes alkalmazása nem befolyásolta az ivakaftor expozícióját. Az ivakaftor ciprofloxacinnal együtt történő alkalmazásakor nincs szükség dózismódosításra.

Az ivakaftor által befolyásolt gyógyszerek

Az ivakaftor alkalmazása megnövelheti olyan gyógyszerek szisztémás expozícióját, amelyek a CYP2C9 és/vagy a P-gp és/vagy a CYP3A szenzitív szubsztrátjai, ami fokozhatja, illetve megnyújthatja terápiás hatásukat és mellékhatásaik előfordulását.

CYP2C9-szubsztrátok

Az ivakaftor gátolhatja a CYP2C9-et. Ezért warfarin ivakaftorral történő együttadása alatt a nemzetközi normalizált arány (international normalized ratio, INR) értékének monitorozása javasolt. A glimepirid és a glipizid is azok közé az egyéb gyógyszerek közé tartozik, amelyeknek megnőhet az expozíciója, ezért ezek a gyógyszerek óvatosan alkalmazandók.

Digoxin és más P-gp-szubsztrátok

Egy szenzitív P-gp szubsztráttal, a digoxinnal együtt alkalmazva a digoxin-expozíció 1,3-szeresére emelkedett, ami megfelel a P-gp ivakaftor általi gyenge gátlásának. Az ivakaftor alkalmazása növelheti a szenzitív P-gp-szubsztrát gyógyszerek szisztémás expozícióját, ami fokozhatja, illetve megnyújthatja terápiás hatásukat és mellékhatásaik előfordulását. Digoxinnal vagy egyéb szűk terápiás indexű P-gp-szubsztrátokkal, például ciklosporinnal, everolimusszal, szirolimusszal vagy takrolimusszal történő együttadása esetén óvatosság és megfelelő monitorozás szükséges.

CYP3A-szubsztrátok

Egy szenzitív CYP3A-szubsztráttal, (szájon át alkalmazott, per os) midazolámmal együtt alkalmazva a midazolám‑expozíció 1,5-szeres emelkedést mutatott, ami összhangban van az ivakaftor által a CYP3A-ra kifejtett gyenge gátló hatással. A CYP3A-szubsztrátok, például a midazolám, alprazolám, diazepám vagy triazolám adagját nem szükséges módosítani az ivakaftorral együtt történő alkalmazásukkor.

Hormonális fogamzásgátlók

Az ivakaftort vizsgálták egy ösztrogén-/progeszterontartalmú orális fogamzásgátlóval együtt alkalmazva, melynek során nem figyeltek meg az orális fogamzásgátló expozíciójára gyakorolt jelentős hatást. Ezért az orális fogamzásgátlók dózisát nem szükséges módosítani.

Gyermekek és serdülők

Interakciós vizsgálatokat csak felnőttek körében végeztek.

4.6	Termékenység, terhesség és szoptatás

Terhesség

Az ivakaftor terhes nőknél történő alkalmazásáról nincsenek adatok, vagy korlátozott mennyiségű adat (300-nál kevesebb terhesség kimenetelének eredménye) áll rendelkezésre. Állatokkal végzett vizsgálatok nem igazoltak közvetlen vagy közvetett káros hatásokat reprodukciós toxicitás tekintetében (lásd 5.3 pont). Az ivakaftor alkalmazása elővigyázatosságból kerülendő a terhesség alatt.

Szoptatás

Korlátozott mennyiségű adatok alapján az ivakaftor kiválasztódik a humán anyatejbe. Az anyatejjel táplált csecsemőre nézve a kockázatot nem lehet kizárni. Az ivakaftor alkalmazása előtt el kell dönteni, hogy a szoptatást függesztik fel, vagy megszakítják a kezelést/tartózkodnak a kezeléstől – figyelembe véve a szoptatás előnyét a gyermekre nézve, valamint a terápia előnyét a nőre nézve.

Termékenység

Az ivakaftor termékenységre gyakorolt hatásáról humán adatok nem állnak rendelkezésre. Az ivakaftor patkányoknál befolyásolta a termékenységet (lásd 5.3 pont).

4.7	A készítmény hatásai a gépjárművezetéshez és a gépek kezeléséhez szükséges képességekre

Az ivakaftor kismértékben befolyásolja a gépjárművezetéshez és a gépek kezeléséhez szükséges képességeket. Az ivakaftor szédülést okozhat (lásd 4.8 pont), ezért a szédülést tapasztaló betegek figyelmét fel kell hívni arra, hogy ne vezessenek gépjárművet, és ne kezeljenek gépeket, amíg a tünetek nem enyhülnek.

4.8	Nemkívánatos hatások, mellékhatások

A biztonságossági profil összefoglalása

Az ivakaftorral kezelt 6 éves és idősebb betegek által leggyakrabban tapasztalt mellékhatások a következők voltak: fejfájás (23,9%), oropharyngealis fájdalom (22,0%), felső légúti fertőzés (22,0%), orrdugulás (20,2%), hasi fájdalom (15,6%), nasopharyngitis (14,7%), hasmenés (12,8%), szédülés (9,2%), bőrkiütés (12,8%), valamint baktériumok a köpetben (12,8%). A transzaminázszintek emelkedése az ivakaftorral kezelt betegek 12,8%-ánál fordult elő, szemben a placebóval kezelt betegek 11,5%-os arányával.

A 2 és betöltött 6. életév közötti életkorú betegeknél a leggyakoribb mellékhatások a következők voltak: orrdugulás (26,5%), felső légúti fertőzés (23,5%), a transzaminázszintek emelkedése (14,7%), bőrkiütés (11,8%) valamint baktériumok a köpetben (11,8%).

Az ivakaftorral kezelt betegeknél tapasztalt súlyos mellékhatások közé tartozott a hasi fájdalom (0,9%) és a transzaminázszintek megemelkedése (1,8%), míg a bőrkiütés formájában jelentkező súlyos mellékhatásokról a 12 éves és idősebb, ivakaftor/tezakaftor/elexakaftor mellett, kombinációs kezelés részeként alkalmazott ivakaftorral kezelt betegek 1,5%-ánál számoltak be (lásd 4.4 pont).

A mellékhatások táblázatos felsorolása

A 4. táblázat mutatja be azokat a mellékhatásokat, amelyeket az ivakaftor-monoterápia alkalmazása mellett figyeltek meg olyan klinikai vizsgálatok (placebokontrollos és nem kontrollos vizsgálatok) során, melyekben az ivakaftor-expozíció időtartama 16 hét és 144 hét között mozgott. Az ivakaftor kombinációs kezelés részeként, tezakaftor/ivakaftor és/vagy ivakaftor/tezakaftor/elexakaftor melletti alkalmazásakor megfigyelt további mellékhatások is szerepelnek a 4. táblázatban. A mellékhatások gyakoriságának meghatározása a következő: nagyon gyakori (≥ 1/10), gyakori (≥ 1/100 – < 1/10), nem gyakori (≥ 1/1000 – < 1/100), ritka (≥ 1/10 000 – < 1/1000), nagyon ritka (< 1/10 000); nem ismert (a gyakoriság a rendelkezésre álló adatokból nem állapítható meg. Az egyes gyakorisági kategóriákon belül a mellékhatások csökkenő súlyosság szerint kerülnek megadásra.

4. táblázat: Mellékhatások

	Szervrendszeri kategória
	Mellékhatások
	Gyakoriság

	Fertőző betegségek és parazitafertőzések
	felső légúti fertőzés
	nagyon gyakori

	
	nasopharyngitis
	nagyon gyakori

	
	influenza†
	gyakori

	
	rhinitis
	gyakori

	Anyagcsere- és táplálkozási betegségek és tünetek
	hypoglykaemia†
	gyakori

	Pszichiátriai kórképek
	depresszió
	nem ismert

	Idegrendszeri betegségek és tünetek
	fejfájás
	nagyon gyakori

	
	szédülés
	nagyon gyakori

	A fül és az egyensúly-érzékelő szerv betegségei és tünetei
	fülfájás
	gyakori

	
	diszkomfortérzés a fülben
	gyakori

	
	tinnitus
	gyakori

	
	hyperaemiás dobhártya
	gyakori

	
	vestibularis zavar
	gyakori

	
	pangó váladék a fülben
	nem gyakori

	Légzőrendszeri, mellkasi és mediastinalis betegségek és tünetek
	oropharyngealis fájdalom
	nagyon gyakori

	
	orrdugulás
	nagyon gyakori

	
	kóros légzés†
	gyakori

	
	orrfolyás†
	gyakori

	
	pangó váladék az arcüregben
	gyakori

	
	pharyngealis hyperaemia
	gyakori

	
	sípoló légzés†
	nem gyakori

	Emésztőrendszeri betegségek és tünetek
	hasi fájdalom
	nagyon gyakori

	
	hasmenés
	nagyon gyakori

	
	gyomortáji fájdalom†
	gyakori

	
	flatulencia†
	gyakori

	
	hányinger*
	gyakori

	Máj- és epebetegségek, illetve tünetek
	transzaminázszintek emelkedése
	nagyon gyakori

	
	emelkedett glutamát-piruvát- transzaminázszint†
	nagyon gyakori

	
	emelkedett glutamát- oxálacetát-transzaminázszint†
	gyakori

	
	májkárosodás^
	nem ismert

	
	az összbilirubinszint megemelkedése^
	nem ismert

	A bőr és a bőr alatti szövet betegségei és tünetei
	bőrkiütés
	nagyon gyakori

	
	acne†
	gyakori

	
	pruritus†
	gyakori

	A nemi szervekkel és az emlőkkel kapcsolatos betegségek és tünetek
	csomó az emlőben
	gyakori

	
	az emlő gyulladása
	nem gyakori

	
	gynaecomastia
	nem gyakori

	
	emlőbimbó rendellenesség
	nem gyakori

	
	az emlőbimbó fájdalma
	nem gyakori

	Laboratóriumi és egyéb vizsgálatok eredményei
	baktériumok a köpetben
	nagyon gyakori

	
	emelkedett kreatin-foszfokináz-szint a vérben†
	gyakori

	
	emelkedett vérnyomás†
	nem gyakori


* A tezakaftor/ivakaftor-kombinációval együtt alkalmazott ivakaftorral végzett klinikai vizsgálatok során jelentett mellékhatás és gyakoriság.
† Az ivakaftor/tezakaftor/elexakaftor-kombinációval együtt alkalmazott ivakaftorral végzett klinikai vizsgálatok során jelentett mellékhatás és gyakoriság.
^A májkárosodást (a GPT [ALAT] és GOT [ASAT], valamint az összbilirubinszint megemelkedése) az ivakaftor/tezakaftor/elexakaftor kombinációval együtt alkalmazott ivakaftorral kapcsolatban a forgalomba hozatalt követően jelentették. Az esetjelentések között szerepelt egy transzplantációhoz vezető májelégtelenség eleve fennálló cirrhosisban és portalis hypertoniában szenvedő betegnél. A gyakoriság a rendelkezésre álló adatokból nem állapítható meg.

Kiválasztott mellékhatások leírása

A transzaminázszintek emelkedése

A monoterápiában alkalmazott ivakaftor 6 éves és idősebb betegek bevonásával végzett, 48 hétig tartó 770-102. és 770-103. placebokontrollos klinikai vizsgálata során az ULN nyolcszorosát, ötszörösét vagy háromszorosát meghaladó maximális transzaminázszintek (GPT [ALAT] vagy GOT [ASAT]) előfordulási gyakorisága az ivakaftorral kezelt betegeknél sorrendben 3,7%, 3,7% és 8,3%, míg placebóval kezelt betegeknél 1,0%, 1,9% és 8,7% volt. Két – egy placebóval kezelt és egy ivakaftorral kezelt – beteg végleg abbahagyta a kezelést emelkedett transzaminázszintek miatt, ami mindkét betegnél meghaladta az ULN nyolcszorosát. Az ivakaftorral kezelt betegek egyike sem tapasztalt az ULN 1,5-szeresét meghaladó összbilirubinszinttel társuló, az ULN háromszorosát meghaladó transzaminázszint-emelkedést. Az ivakaftorral kezelt betegeknél az ULN legfeljebb ötszörösét elérő transzaminázszint-emelkedés a legtöbb esetben a kezelés megszakítása nélkül rendeződött. Az ivakaftor adagolását az ULN ötszörösét meghaladó transzaminázszintekkel rendelkező betegek többségénél megszakították. Az ivakaftor adagolását minden olyan esetben sikeresen újra lehetett kezdeni, amikor a gyógyszer adását emelkedett transzaminázszintek miatt megszakították, majd később újrakezdték (lásd 4.4 pont).

A tezakaftor/ivakaftor-kombináció placebokontrollos III. fázisú (legfeljebb 24 hétig tartó) vizsgálataiban az ULN nyolcszorosát, ötszörösét vagy háromszorosát meghaladó maximális transzamináz (GPT [ALAT] vagy GOT [ASAT]) szintek incidenciája sorrendben 0,2%, 1,0% és 3,4% volt a tezakaftor/ivakaftor-kombinációval, és sorrendben 0,4%, 1,0% és 3,4% a placebóval kezelt betegeknél. Emelkedett transzaminázszintek miatt az aktív kezelésben részesülők közül egy beteg (0,2%), a placebóval kezeltek közül pedig 2 beteg (0,4%) hagyta abba végleg a kezelést. A tezakaftor/ivakaftor-kombinációval kezeltek közül egyetlen betegnél sem tapasztaltak az ULN háromszorosát meghaladó mértékű, az ULN kétszeresét meghaladó összbilirubinszinttel társuló transzaminázszint-emelkedést.

Az ivakaftor/tezakaftor/elexakaftor-kombináció 24 hetes, placebokontrollos III. fázisú vizsgálata során a fenti incidenciák a következőképpen alakultak: sorrendben 1,5%, 2,5% és 7,9% az ivakaftor/tezakaftor/elexakaftor-kombinációval, és sorrendben 1,0%, 1,5% és 5,5% a placebóval kezelt betegeknél. A transzaminázszint-emelkedéssel járó mellékhatások incidenciája 10,9% volt az ivakaftor/tezakaftor/elexakaftor-kombinációval együtt adott ivakaftorral, és 4,0% a placebóval kezelt betegeknél.

A kezelés emelkedett transzaminázszintek miatti leállításának eseteiről számoltak be a forgalomba hozatalt követően (lásd 4.4 pont).

Bőrkiütések

A 445-102. vizsgálatban a bőrkiütéses események (pl. bőrkiütés, viszkető bőrkiütés) előfordulási gyakorisága 10,9% volt az ivakaftor/tezakaftor/elexakaftor kombinációval kezelt betegeknél és 6,5% a placebóval kezelt betegeknél. A bőrkiütések általában enyhék vagy közepesen súlyosak voltak. A bőrkiütéses események előfordulási gyakorisága a betegek neme szerint 5,8% volt férfiaknál és 16,3% nőknél az ivakaftor/tezakaftor/elexakaftor kombinációval kezelt betegeknél, illetve 4,8% a férfiaknál és 8,3% a nőknél a placebóval kezelt betegeknél. Az ivakaftor/tezakaftor/elexakaftor kombinációval kezelt betegeknél a bőrkiütéses események előfordulási gyakorisága 20,5% volt a hormonális fogamzásgátlót szedő nőknél, és 13,6% volt a hormonális fogamzásgátlót nem szedő nőknél (lásd 4.4 pont).

Emelkedett kreatin-foszfokináz-szint

A 445-102. vizsgálatban a normálérték felső határának ötszörösét elérő maximális kreatin-foszfokináz előfordulási gyakorisága 10,4% volt az ivakaftor/tezakaftor/elexakaftor kombinációval kezelt, és 5,0% a placebóval kezelt betegeknél. A megfigyelt kreatin-foszfokináz-emelkedés általában átmeneti és tünetmentes volt, és sok esetben testmozgás előzte meg. Az ivakaftor/tezakaftor/elexakaftor kombinációval kezelt betegek közül egy sem hagyta abba a kezelést az emelkedett kreatin-foszfokinázszint miatt.

Emelkedett vérnyomás

A 445-102. vizsgálatban az átlagos szisztolés és diasztolés vérnyomás maximális emelkedése a kiindulási értékhez képest sorrendben 3,5 Hgmm és 1,9 Hgmm volt az ivakaftor/tezakaftor/elexakaftor kombinációval kezelt betegeknél (kiindulási érték: 113 Hgmm szisztolés és 69 Hgmm diasztolés), illetve 0,9 Hgmm és 0,5 Hgmm volt a placebóval kezelt betegeknél (kiindulási érték: 114 Hgmm szisztolés és 70 Hgmm diasztolés).

Azoknak a betegeknek az aránya, akiknek a szisztolés vérnyomása > 140 Hgmm vagy a diasztolés vérnyomása > 90 Hgmm volt legalább két alkalommal sorrendben 5,0%, illetve 3,0% volt az ivakaftor/tezakaftor/elexakaftor kombinációval kezelt betegeknél, szemben a placebóval kezelt betegeknél tapasztalt 3,5%, illetve 3,5%-kal.

Gyermekek és serdülők

Ivakaftor-monoterápiában

A monoterápia formájában 24 héten keresztül alkalmazott ivakaftor biztonságosságát 43, 1 hónapos és < 24 hónapos közötti (akik közül 7 beteg 4 hónaposnál fiatalabb volt), 34, 2 és < 6 éves közötti, 61, 6 és < 12 éves közötti, valamint 94, 12 és < 18 éves közötti korú betegnél értékelték.

Az ivakaftor biztonságossági profilja (monoterápia formájában vagy kombinációs kezelés részeként alkalmazva) gyermekek és serdülők körében általában megegyezik, valamint megegyezik a felnőtt betegeknél tapasztalttal is.

A transzaminázszint (GPT [ALAT] vagy GOT [ASAT]) emelkedések a 770-103., 770-111. és 770‑110. vizsgálatban (6-< 12 éves betegek), valamint a 770-108. vizsgálatban (2-< 6 éves betegek) és a 770-124. vizsgálatban (1-< 24 hónapos betegek) megfigyelt incidenciáját az 5. táblázat ismerteti. A placebokontrollos vizsgálatokban a transzaminázszint-emelkedések incidenciája hasonló volt az ivakaftor (15,0%) és a placebo (14,6%) alkalmazása mellett. A májenzimszint-emelkedések maximuma általában magasabb volt a gyermek- és serdülőkorú betegeknél, mint az idősebbeknél. Az adagolás megszakítása után az emelkedett májfunkciós értékek a maximális értékről az összes populációban visszatértek a kiindulási szintre, és az ivakaftor adagolását csaknem minden olyan esetben sikeresen újra lehetett kezdeni, amikor a gyógyszer adását emelkedett transzaminázszintek miatt megszakították, majd később újrakezdték (lásd 4.4 pont). Megfigyeltek olyan eseteket, amikor az ismételt májenzimszint-emelkedést feltételezhetően az adagolás újraindítása váltotta ki.

A 770-108. vizsgálatban egy betegnél végleg leállították az ivakaftor alkalmazását. A 770-124. vizsgálatban az 1 hónapos és 4 hónapos kor közötti betegek kohorszában egy 1 hónapos beteg (14,3%) GPT-szintje a normálérték felső határának nyolcszorosa, GOT-szintje pedig a normálérték felső határának háromszorosa és  ötszöröse között volt, ami az ivakaftor-kezelés abbahagyásához vezetett (a transzaminázszint-emelkedések kezelését illetően lásd a 4.4 pontot).

5. táblázat: Transzaminázszint-emelkedések ivakaftor- monoterápiával kezelt 1 hónapos-< 12 éves betegeknél

	Korcsoport
	n
	Az ULN
háromszorosát meghaladó emelkedést tapasztaló betegek %-os aránya
	Az ULN
ötszörösét meghaladó emelkedést tapasztaló betegek %-os aránya
	Az ULN
nyolcszorosát meghaladó emelkedést tapasztaló
betegek %-os aránya

	6–< 12 éves
	40
	15,0% (6)
	2,5% (1)
	2,5% (1)

	2–< 6 éves
	34
	14,7% (5)
	14,7% (5)
	14,7% (5)

	12–< 24 hónapos
	18
	27,8% (5)
	11,1% (2)
	11,1% (2)

	1–< 12 hónapos
	24
	8,3% (2)
	4,2% (1)
	4,2% (1)



Ivakaftor a tezakaftor/ivakaftor kombinációval együtt alkalmazva

Az ivafaktorral kombinációban alkalmazott tezakaftor/ivakaftor kombinációs kezelés biztonságosságát 124, 6 évesnél idősebb, de legfeljebb 12 éves betegnél értékelték. A tezakaftor 100 mg/ivakaftor 150 mg és ivakaftor 150 mg dózist nem vizsgálták klinikai vizsgálatokban 6 évesnél idősebb, de 12 évesnél fiatalabb, 30- 40 kg testtömegű gyermekek körében.

A biztonságossági profil a gyermekek és serdülők körében általában megegyezik, valamint a felnőtt betegeknél tapasztalttal is megegyezik.

A 24 hetes, nyílt elrendezésű, III. fázisú, 6 évesnél idősebb, de 12 évesnél fiatalabb betegek bevonásával végzett vizsgálatban (661-113. vizsgálat B-része, n = 70) a normálérték felső határának nyolcszorosát, meghaladó maximális transzaminázszint (GPT [ALAT] vagy GOT [ASAT]) incidenciája 1,4%, ötszörösét meghaladó értékek incidenciája 4,3% és háromszorosát meghaladó értékek incidenciája 10,0% volt. A tezakaftor/ivakaftor kombinációval kezelt betegek közül egynél sem fordult elő a normálérték felső határának háromszorosát meghaladó transzaminázszint-emelkedés a normálérték felső határának kétszeresét meghaladó összbilirubinszint- emelkedéssel, és a transzaminázszint emelkedése miatt egyetlen beteg sem hagyta abba a tezakaftor/ivakaftor-kezelést. Egy beteg az emelkedett transzaminázszint miatt megszakította a kezelést, majd később sikeresen folytatta a tezakaftor/ivakaftor-kezelést (lásd 4.4 pont, az emelkedett transzaminázszintek kezelése).

Ivakaftor a tezakaftor/ivakaftor/elexakaftor kombinációval együtt alkalmazva

Az ivakaftorral kombinációban alkalmazott ivakaftor/tezakaftor/elexakaftor kezelés biztonságossági adatait a 445-102., 445-103., 445-104., 445-106., 445-111. és 445-124. vizsgálatokban 272, 2 évesnél idősebb, de 18 évesnél fiatalabb betegnél értékelték. A biztonságossági profil általában hasonló a gyermek és serdülő, valamint a felnőtt betegek körében.

A 445-106. vizsgálat során a 6 évesnél idősebb, de 12 évesnél fiatalabb betegeknél a normálérték felső határának nyolcszorosát meghaladó maximális transzaminázszint (GPT [ALAT] vagy GOT [ASAT]) incidenciája 0,0%, az ötszörösét meghaladó értékek incidenciája 1,5% és a háromszorosát meghaladó értékek incidenciája 10,6% volt. Az ivakaftor/tezakaftor/elexakaftor kombinációval kezelt betegek közül egynél sem fordult elő a normálérték felső határának háromszorosát meghaladó transzaminázszint-emelkedés a normálérték felső határának kétszeresét meghaladó összbilirubinszint-emelkedéssel, illetve a transzaminázszint- emelkedés miatt egyetlen beteg sem szakította meg a kezelést (lásd 4.4 pont).

A 445-111. vizsgálat során a 2 évesnél idősebb, de 6 évesnél fiatalabb betegeknél a normálérték felső határának nyolcszorosát meghaladó maximális transzaminázszint (GPT [ALAT] vagy GOT [ASAT]) incidenciája 1,3%, az ötszörösét 2,7% és a háromszorosát meghaladó értékek incidenciája 8,0%. Az ivakaftor/tezakaftor/elexakaftor kombinációval kezelt betegek közül egynél sem fordult elő a normálérték felső határának háromszorosát meghaladó transzaminázszint-emelkedés a normálérték felső határának kétszeresét meghaladó összbilirubinszint-emelkedéssel, illetve a transzaminázszint- emelkedés miatt egyetlen beteg sem szakította meg a kezelést (lásd 4.4 pont).

Bőrkiütések

A 445-111. vizsgálat során a 2 évesnél idősebb, de 6 évesnél fiatalabb betegek közül 15 (20,0%) vizsgálati alanynál fordult elő legalább egy bőrkiütéses esemény, 4 (9,8%) lányoknál és 11 (32,4%) fiúknál.

Lencsehomály

Egy betegnél lencsehomály fordult elő nemkívánatos eseményként.

Feltételezett mellékhatások bejelentése

A gyógyszer engedélyezését követően lényeges a feltételezett mellékhatások bejelentése, mert ez fontos eszköze annak, hogy a gyógyszer előny/kockázat profilját folyamatosan figyelemmel lehessen kísérni. Az egészségügyi szakembereket kérjük, hogy jelentsék be a feltételezett mellékhatásokat a hatóság részére az V. függelékben található elérhetőségek valamelyikén keresztül.

4.9	Túladagolás

Az ivakaftor túladagolására nincs specifikus antidotum. A túladagolás kezelése általános szupportív beavatkozásokból áll, melyekbe beletartozik a életjelek moniorozása, a májfunkciós vizsgálatok elvégzése és a beteg klinikai állapotának megfigyelése.


5.	FARMAKOLÓGIAI TULAJDONSÁGOK

5.1	Farmakodinámiás tulajdonságok

Farmakoterápiás csoport: Légzőrendszerre ható egyéb készítmények, ATC kód: R07AX02

Hatásmechanizmus

Ivakaftor monoterápiában

Az ivakaftor potencírozza a CFTR proteint, vagyis az ivakaftor in vitro fokozza a CFTR-csatorna kapuzását, serkentve ezzel a kloridtranszportot olyan specifikus kapuzási mutációk fennállása esetén (felsorolásuk a 4.1 pontban található), amelyekben a normál CFTR-csatornához képest csökkent a csatorna nyitott állapotának előfordulási valószínűsége. Az ivakaftor az R117H-CFTR csatorna esetében – melynél a csatornanyitási valószínűség (kapuzás) és a csatornaáram amplitúdója (konduktancia) egyaránt csökkent – szintén fokozta a nyitott állapot előfordulási valószínűségét. A G970R-mutáció olyan hasítási („splicing”) defektust okoz, melynek eredményeként a CFTR protein kis mennyiségben vagy egyáltalán nem található meg a sejtfelszínen, ami magyarázhatja a 770-111. vizsgálatban az adott mutációt hordozó vizsgált személyeknél megfigyelt eredményeket (lásd: „Farmakodinámiás hatások” és „Klinikai hatásosság és biztonságosság”).

A CFTR mutáns formáit expresszáló, rágcsálóktól származó membránfoltok felhasználásával végzett egyes ioncsatornák patch clamp módszerrel végzett vizsgálatai során észlelt in vitro válaszok nem feltétlenül korrelálnak az in vivo farmakodinámiás válasszal (például a verejték kloridszintjével) vagy a klinikai előnnyel. A pontos mechanizmust, amely ebben a rendszerben a normál és néhány mutáns CFTR forma kapuzási aktivitásának potencírozásához vezet, nem sikerült teljesen tisztázni.

Farmakodinámiás hatások

Ivakaftor monoterápiában

A CFTR-gén egyik alléljén G551D-mutációval rendelkező betegek bevonásával végzett 770-102. és 770-103. vizsgálat során az ivakaftor a verejték kloridkoncentrációjának gyors (15 nap), jelentős (a verejték kloridszintjében a kiindulási értékhez képest a 24 hét során bekövetkezett átlagos változás -48 mmol/l [95%-os CI -51, -45], illetve -54 mmol/l [95%-os CI -62, -47]) és tartós (48 héten át fennálló) csökkenését eredményezte.

A CFTR-génen egy non-G551D kapuzási mutációt hordozó betegek bevonásával végzett 770-111. vizsgálat 1. része során az ivakaftorral végzett kezelés gyors (15 nap) és jelentős, -49 mmol/l-es (95%‑os CI -57, -41) átlagos változást idézett elő a verejték kloridszintjében a kiindulási értékhez képest a 8 hetes kezelés során. Ugyanakkor a G970R-CFTR mutációval rendelkező betegeknél -6,25 (6,55) mmol/l volt az átlagos (SD) abszolút változás a verejték kloridszintjében a 8. héten. A vizsgálat 2. részében az 1. részhez hasonló eredményeket tapasztaltak. A 4. heti utánkövetési viziten (4 héttel az ivakaftor adagolásának befejezését követően) a verejték átlagos kloridértékei valamennyi csoportban a kezelés előtti szintek felé közelítettek.

A 770-110. vizsgálatban, amelyet olyan 6 éves és idősebb, CF-ben szenvedő betegek bevonásával végeztek, akik R117H-mutációt hordoztak a CFTR-génen, a verejték kloridszintjében a kiindulási értékhez képest a kezelés 24. hetére bekövetkezett átlagos változás tekintetében -24 mmol/l (95%-os CI -28, -20) volt a kezelések közötti különbség. Az életkor szerinti alcsoportokban végzett elemzések során a kezelések közötti különbség -21,87 mmol/l (95%-os CI: -26,46; -17,28) volt a 18 éves és ennél idősebb betegeknél, illetve -27,63 mmol/l (95%-os CI: -37,16; -18,10) a 6-11 éves betegek esetében. Ebbe a vizsgálatba két 12-17 éves beteget vontak be.


Klinikai hatásosság és biztonságosság

Ivakaftor monoterápia formájában

770-102. és 770-103. vizsgálat: G551D kapuzási mutációkat hordozó, CF-ban szenvedő betegek

Az ivakaftor hatásosságát két III. fázisú, randomizált, kettős vak, placebokontrollos, multicentrikus vizsgálat során értékelték CF-ban szenvedő, klinikailag stabil állapotú betegek esetében, akik a CFTR-gén legalább egyik alléljén G551D-mutációval rendelkeztek, és a FEV1-értékük a várt értéknek legalább 40%-a volt.

A betegeket mindkét vizsgálatban 1:1 arányban randomizálták az előírt CF-terápia (például tobramicin, dornáz-alfa) mellett 150 mg ivakaftor vagy placebo 12 óránként, 48 héten át történő alkalmazására, zsírtartalmú étel fogyasztása közben bevéve. Hipertóniás nátrium-klorid inhalálása nem volt megengedett.

A 770-102. vizsgálatban 161, 12 éves és idősebb beteget értékeltek: 122 betegnél (75,8%) állt fenn F508del-mutáció a második allélen. A vizsgálat kezdetén a placebocsoport betegei bizonyos gyógyszereket nagyobb gyakorisággal alkalmaztak, mint az ivakaftor-csoportban. Ezen gyógyszerek közé tartozott a domáz-alfa (73,1%, illetve 65,1%), a szalbutamol (53,8%, illetve 42,2%), a tobramicin (44,9%, illetve 33,7%) és a szalmeterol/flutikazon (41,0%, illetve 27,7%). A vizsgálat kezdetén az átlagos várt FEV1-érték 63,6% (tartomány: 31,6%–98,2%), az átlagos életkor pedig 26 év (tartomány: 12–53 év) volt.

A 770-103. vizsgálatban 52 beteget értékeltek, akik a szűréskor 6 és 11 év között voltak. Az átlagos (SD) testtömeg 30,9 (8,63) kg volt, 42 betegnél (80,8%) volt F508del-mutáció a második allélen. A vizsgálat kezdetén az átlagos várt FEV1-érték 84,2% (tartomány: 44,0%–133,8%), az átlagos életkor pedig 9 év volt (tartomány: 6–12 év). A placebocsoportban 8 beteg (30,8%), az ivakaftor-csoportban pedig 4 beteg (15,4%) rendelkezett a vizsgálat kezdetén a várt érték 70%-a alatti FEV1-értékkel.

Az elsődleges hatásossági végpont mindkét vizsgálatban a várt FEV1 százalékos értékében a 24 hetes kezelés során a kiindulási értékhez képest bekövetkezett átlagos abszolút változás volt.

Az ivakaftor és a placebo között a várt FEV1 százalékos értékében a kiindulási értékhez képest 24 hét alatt bekövetkezett átlagos abszolút változás tekintetében a kezelési különbség (95%-os CI) 10,6 százalékpont (8,6; 12,6) volt a 770-102. vizsgálatban és 12,5 százalékpont (6,6; 18,3) a 770-103. vizsgálatban. Az ivakaftor és a placebo között a várt FEV1 százalékos értékében 24 hét alatt a kiindulási értékhez képest bekövetkezett átlagos relatív változás tekintetében a kezelési különbség (95%-os CI) 17,1% (13,9; 20,2) volt a 770-102. vizsgálatban és 15,8% (8,4; 23,2) a 770-103. vizsgálatban. A FEV1-ben (l) a 24 hét során a kiindulási értékhez képest bekövetkezett átlagos változás a 770-102. vizsgálatban 0,37 l volt az ivakaftor-csoportban és 0,01 l a placebo csoportban, a 770-103. vizsgálatban pedig 0,30 l volt az ivakaftor-csoportban és 0,07 l a placebocsoportban. A FEV1-ben bekövetkezett javulás mindkét vizsgálatban gyors kezdetű volt (15. nap), és 48 héten át fennmaradt.

A 770-102. vizsgálatban a 12–17 éves betegeknél az ivakaftor és a placebo közötti kezelési különbség (95%-os CI) a várt FEV1 százalékos értékében a kiindulási értéktől a 24. hétig bekövetkezett átlagos abszolút változás tekintetében 11,9 százalékpont volt (5,9; 17,9). A 770-103. vizsgálatban a vizsgálat kezdetén 90%-ot meghaladó várt FEV1-értékkel rendelkező betegeknél az ivakaftor és a placebo közötti kezelési különbség (95%-os CI) a várt FEV1 százalékos értékében a kiindulási értéktől a 24. hétig bekövetkezett átlagos abszolút változás tekintetében 6,9 százalékpont volt (-3,8; 17,6).

A klinikailag lényeges másodlagos végpontokra vonatkozó eredményeket a 6. táblázat mutatja be.



6. táblázat: Az ivakaftor hatása a 770-102. és 770-103. vizsgálat egyéb hatásossági végpontjaira

	
	770-102. vizsgálat
	770-103. vizsgálat

	Végpont
	Kezelési különbséga
(95%-os CI)
	p-érték
	Kezelési különbséga
(95%-os CI)
	p-érték

	A CFQ-Rb légzőrendszeri domén pontszámban a kiindulási értékhez képest bekövetkezett átlagos abszolút változás (pontok)c

	A 24. hétig
	8,1
	< 0,0001
	6,1
	0,1092

	
	(4,7; 11,4)
	
	(-1,4; 13,5)
	

	A 48. hétig
	8,6
	< 0,0001
	5,1
	0,1354

	
	(5,3; 11,9)
	
	(-1,6; 11,8)
	

	A pulmonalis exacerbatio relatív kockázata

	A 24. hétig
	0,40c
	0,0016
	NA
	NA

	A 48. hétig
	0,46d
	0,0012
	NA
	NA

	A testtömegben a kiindulási értékhez képest bekövetkezett átlagos abszolút változás (kg)

	A 24. héten
	2,8
	< 0,0001
	1,9
	0,0004

	
	(1,8; 3,7)
	
	(0,9; 2,9)
	

	A 48. héten
	2,7
	0,0001
	2,8
	0,0002

	
	(1,3; 4,1)
	
	(1,3; 4,2)
	

	A BMI-ben a kiindulási értékhez képest bekövetkezett átlagos abszolút változás (kg/m2)

	A 24. héten
	0,94
	< 0,0001
	0,81
	0,0008

	
	(0,62; 1,26)
	
	(0,34; 1,28)
	

	A 48. héten
	0,93
	< 0,0001
	1,09
	0,0003

	
	(0,48; 1,38)
	
	(0,51; 1,67)
	

	A z-pontszámokban a kiindulási értékhez képest bekövetkezett átlagos változás (pontok)

	Az életkornak megfelelő testtömeg z-pontszámai a48. hétene
	0,33
(0,04; 0,62)
	0,0260
	0,39
(0,24; 0,53)
	< 0,0001

	
	
	
	
	

	Az életkornak megfelelő BMI z-pontszáma a 48. hétene
	0,33
	0,0490
	0,45
(0,26; 0,65)
	< 0,0001

	
	(0,002; 0,65)
	
	
	

	
	
	
	
	


CI: konfidenciaintervallum; NA: az események alacsony előfordulási gyakorisága miatt nem elemezték
a	Kezelési különbség = az ivakaftor hatása – a placebo hatása.
b	FQ-R: Cystic Fibrosis Questionnaire-Revised (Átdolgozott cysticus fibrosis kérdőív) – CF-hoz kidolgozott betegségspecifikus, az egészséggel összefüggő életminőséget mérő kérdőív.
c	A 770-102. vizsgálat adatai a felnőtteknek/serdülőknek szóló CFQ-R és a 12-13 éves gyermekeknek szóló CFQ-R kérdőívek adatainak összesítéséből származnak; a 770-103. vizsgálat adatai a 6-11 éves gyermekeknek szóló CFQ-R kérdőívekből származnak.
d	Relatív hazárd az első pulmonalis exacerbatióig eltelt idő tekintetében.
e	20 év alatti betegeknél [a Centers for Disease Control (CDC) növekedési diagramjai].

770-111. vizsgálat: non-G551D kapuzási mutációkat hordozó, CF-ban szenvedő betegeknél végzett vizsgálat

A 770-111. vizsgálat a CFTR-génen G970R vagy non-G551D kapuzási mutációt (G178R, S549N, S549R, G551S, G1244E, S1251N, S1255P vagy G1349D) hordozó 6 éves és idősebb, CF-ban szenvedő betegek esetében az ivakaftor hatásosságának és biztonságosságának értékelése céljából végzett III. fázisú, kétrészes, randomizált, kettős vak, placebokontrollos, keresztezett elrendezésű vizsgálat (1. rész) volt, amelyet egy 16 hetes, nyílt elrendezésű kiterjesztett szakasz (2. rész) követett.

Az 1. részben a betegeket 1:1 arányban randomizálták az előírt CF-terápia mellett 150 mg ivakaftor vagy placebo alkalmazására, amelyet 12 óránként, zsírtartalmú étellel kellett bevenni 8 héten át, majd egy 4-8 hetes kiürülési időszak után a második 8 hétre keresztezett elrendezésben történt a másik kezelés. Inhalációs hipertóniás só alkalmazása nem volt megengedett. A 2. részben az összes beteg ivakaftort kapott további 16 héten át, az 1. részben meghatározottak szerint. A folyamatos ivakaftor kezelés időtartama 24 hét volt a vizsgálat 1. részében a placebo/ivakaftor kezelési szekvenciájú csoportba randomizált betegek esetében, illetve 16 hét azon betegek esetében, akiket a vizsgálat 1. részében az ivakaftor/placebo kezelési szekvenciát követő csoportba randomizáltak.

Harminckilenc beteget (átlagos életkor: 23 év) vontak be, akiknek a kiindulási FEV1-értékük elérte vagy meghaladta a várt FEV1 40%-át (átlagos FEV1 a várt érték 78%-a [tartomány: 43-119%]). Közülük 62% (24/39) hordozta az F508del-CFTR mutációt a második allélen. Összesen 36 beteg folytatta a vizsgálat 2. részét (kezelési szekvenciánként 18 beteg).

A 770-111. vizsgálat 1. részében az átlagos várt FEV1 százalékos értéke a vizsgálat elkezdésekor 79,3% volt a placebóval kezelt betegeknél, míg az ivakaftorral kezelt betegeknél ez az érték 76,4% volt. A vizsgálat megkezdése utáni átlagos összesített érték 76,0%, illetve 83,7% volt. A várt FEV1 százalékos értékében (elsődleges hatásossági végpont) a kiinduláshoz képest a 8. hétig bekövetkezett átlagos abszolút változás 7,5% volt az ivakaftor-kezelés alatt, és –3,2% a placebo alkalmazásakor. Az ivakaftor és a placebo között megfigyelt kezelési különbség (95%-os CI) 10,7% (7,3; 14,1) volt (P < 0,0001).

A 7. táblázat mutatja be az ivakaftor hatását a 770-111. vizsgálat összesített populációjában (a másodlagos végpontokat, vagyis a BMI-ben a kezelés 8. hetére bekövetkezett abszolút változást, valamint a CFQ-R légzőrendszeri részterületének pontszámában a kezelés 8 hete során bekövetkezett abszolút változást), illetve egyedi mutációk szerint lebontva (abszolút változás a verejték kloridszintjében, valamint a várt FEV1 százalékos értékében a 8. héten). Az ivakaftorra kapott klinikai (a várt FEV1 százalékos értéke) és farmakodinámiás (a verejték kloridszintje) válaszok alapján a G970R mutációt hordozó betegek esetében nem sikerült hatásosságot igazolni.


7.	táblázat: Az ivakaftornak az összesített populációban a hatásossági változókra, valamint a konkrét CFTR-mutációkra gyakorolt hatása

	A várt FEV1 százalékos értékében bekövetkezett abszolút változás
	BMI
(kg/m2)
	A CFQ-R légzőrendszeri domén pontszáma (pontszám)

	a 8. hétig
	a 8. héten
	a 8. hétig

	Összes beteg (n = 39)
Az eredmények az ivakaftorral vs. placebóval kezelt betegek kiindulási értékeihez képest
bekövetkezett átlagos (95%-os CI) változást mutatják:

	10,7 (7,3; 14,1)
	0,66 (0,34; 0,99)
	9,6 (4,5; 14,7)

	A betegek mutációtípusok szerint csoportosítva (n)
Az eredmények az ivakaftorral kezelt betegek kiindulási értékeihez képest a 8. hétre bekövetkezett átlagos változást (minimum, maximum) mutatják*:

	Mutáció (n)
	A verejték kloridszintjében bekövetkezett abszolút változás (mmol/l)
	A várt FEV1 százalékos értékében bekövetkezett abszolút változás (százalékpont)

	
	a 8. héten
	a 8. héten

	G1244E (5)
G1349D (2)
G178R (5)
G551S (2)
G970R# (4)
S1251N (8)
S1255P (2)
S549N (6)
S549R (4)
	-55 (-75; -34)
-80 (-82; -79)
-53 (-65; -35)
-68†
-6 (-16; -2)
-54 (-84; -7)
-78 (-82; -74)
-74 (-93; -53)
-61†† (-71; -54)
	8 (-1; 18)
20 (3; 36)
8 (-1; 18)
3†
3 (-1; 5)
9 (-20; 21)
3 (-1; 8)
11 (-2; 20)
5 (-3; 13)


*	Az egyedi mutációk kis száma miatt statisztikai próba nem történt.
†		A G551S-mutációt hordozó egyetlen beteg eredményeit tükrözi a 8 hetes időpont adataival.
†† 	n = 3 a verejték kloridszintjében bekövetkezett abszolút változás esetében.
#	Hasítási („splicing”) defektust okoz, melynek eredményeként a CFTR protein kis mennyiségben vagy egyáltalán nem található meg a sejtfelszínen.

A 770-111. vizsgálat 2. részében a várt FEV1 százalékos értékében bekövetkezett átlagos (SD) abszolút változás 16 hetes folyamatos ivakaftor-kezelést követően (a vizsgálat 1. részében az ivakaftor/placebo kezelési szekvenciát követő csoportba randomizált betegek esetében) 10,4% (13,2%) volt. Az utánkövetési viziten, 4 héttel az ivakaftor adagolásának befejezését követően a várt FEV1 százalékos értékében bekövetkezett átlagos (SD) abszolút változás a 2. rész 16. hetétől -5,9% (9,4%) volt. A vizsgálat 1. részében a placebo/ivakaftor kezelési szekvenciát követő csoportba randomizált betegek esetében további 3,3%-os (9,3%-os) átlagos (SD) változás következett be a várt FEV1 százalékos értékében a további 16 hetes ivakaftor-kezelés után. Az utánkövetési viziten, 4 héttel az ivakaftor adagolásának befejezését követően a várt FEV1 százalékos értékében bekövetkezett átlagos (SD) abszolút változás a 2. rész 16. hetétől -7,4% (5,5%) volt.

770-104. vizsgálat: a CFTR-génen F508del-mutációval rendelkező CF-os betegek bevonásával végzett vizsgálat

A 770-104. vizsgálat (A-része) egy 16 hetes, 4:1 arányú randomizációval végzett kettős vak, placebokontrollos, párhuzamos csoportos, II. fázisú vizsgálat volt, amelyet az ivakaftorral végeztek (12 óránként 150 mg) 140, olyan, CF-ben szenvedő, 12 éves és idősebb beteg bevonásával, akik a CFTR-génen lévő F508del-mutációra nézve homozigóták voltak, és a várt FEV1-értékük legalább 40% volt.

A várt FEV1 százalékos értékében a kiindulási értéktől a 16. hétre bekövetkezett átlagos abszolút változás (elsődleges hatásossági végpont) 1,5 százalékpont volt az ivakaftor-csoportban és -0,2 százalékpont a placebo csoportban. Az ivakaftor és a placebo közötti becsült kezelési különbség 1,7 százalékpont (95%-os CI: –0,6; 4,1) volt. Ez a különbség nem volt statisztikailag szignifikáns (P = 0,15).

770-105. vizsgálat: nyílt elrendezésű, kiterjesztett vizsgálat

A 770-105. vizsgálatban azokat a betegeket, akik a 770-102. és 770-103. vizsgálatokban a placebóval végzett kezelést fejezték be, átállították ivakaftorra, míg az ivakaftor-kezelésben részesülő betegek továbbra is az ivakaftort kapták legalább 96 héten át, vagyis az ivakaftorral végzett kezelés időtartama legalább 96 hét volt a placebo/ivakaftor-csoportban, és legalább 144 hét az ivakaftor/ivakaftor-csoportban. 

A 770-102. vizsgálatból 144 beteg került át a 770-105. vizsgálatba, 67 beteg a placebo/ivakaftor-csoportba, 77 beteg pedig az ivakaftor/ivakaftor-csoportba. A 770-103. vizsgálatból 48 beteg került át a 770-105. vizsgálatba, 22 beteg a placebo/ivakaftor-csoportba, 26 beteg pedig az ivakaftor/ivakaftor-csoportba.

A 8. táblázat mutatja be a várt FEV1 százalékos értékében bekövetkezett átlagos (SD) abszolút változás eredményeit mindkét betegcsoportban. A placebo/ivakaftor-csoport betegei esetében a várt FEV1 kiindulási százalékos értéke megegyezik a 770-105. vizsgálatéval, míg az ivakaftor/ivakaftor-csoport betegei esetében a kiindulási érték megegyezik a 770-102. és 770-103. vizsgálatéval.

8.	táblázat: Az ivakaftor hatása a várt FEV1 százalékos értékére a 770-105. vizsgálatban

	Eredeti vizsgálat és kezelési csoport
	Az ivakaftor-kezelés időtartama (hetek)
	A várt FEV1 százalékos értékében a vizsgálat megkezdéséhez képest bekövetkezett abszolút változás (százalékpont)

	
	
	n
	Átlag (SD)

	770-102. vizsgálat

	Ivakaftor
	48*
	77
	9,4 (8,3)

	
	144
	72
	9,4 (10,8)

	Placebo
	0*
	67
	-1,2 (7,8)†

	
	96
	55
	9,5 (11,2)

	770-103. vizsgálat

	Ivakaftor
	48*
	26
	10,2 (15,7)

	
	144
	25
	10,3 (12,4)

	Placebo
	0*
	22
	-0,6 (10,1)†

	
	96
	21
	10,5 (11,5)


*A kezelés vak, kontrollos, 48 hetes, III. fázisú vizsgálat során történt.
† A korábbi vizsgálat kiindulási értékéhez képest 48 heti placebokezelést követően bekövetkezett változás.

A 770-105. vizsgálat kiindulási értékéhez képest a várt FEV1 százalékos értékében bekövetkezett átlagos (SD) abszolút változást összehasonlítva megállapítható, hogy az ivakaftor/ivakaftor-csoport azon betegeinél (n = 72), akik a 770-102. vizsgálatból kerültek át, a várt FEV1 százalékos értékében bekövetkezett átlagos (SD) abszolút változás 0,0% (9,05) volt, míg az ivakaftor/ivakaftor-csoport (n = 25) azon betegeinél, akik a 770-103. vizsgálatból kerültek át, ez az érték 0,6% (9,1) volt. Ez azt mutatja, hogy az ivakaftor/ivakaftor-csoportban a 144. hétig fennmaradt a várt FEV1 százalékos értékében az első vizsgálat 48. hetében (a 0. naptól a 48. hétig) észlelt javulás. A 770-105. vizsgálatban (a 48. héttől a 144. hétig) további javulás nem volt.

Azoknál a betegeknél, akik a 770-102. vizsgálat placebo/ivakaftor-csoportjában voltak, a pulmonalis exacerbatiók éves szintre vetített gyakorisága magasabb volt az első vizsgálatban, amikor a betegek placebót kaptak (1,34 esemény/év), mint az azt követő 770-105. vizsgálat során, amikor a betegek ivakaftorra kerültek át (0,48 esemény/év az 1. naptól a 48. hétig és 0,67 esemény/év a 48. héttől a 96. hétig). Azoknál a betegeknél, akik a 770-102. vizsgálat során az ivakaftor/ivakaftor-csoportban voltak, a pulmonalis exacerbatiók éves szintre vetített gyakorisága 0,57 esemény/év volt az 1. naptól a 48. hétig, amikor a betegek ivakaftort kaptak. Amikor átkerültek a 770-105. vizsgálatba, akkor a pulmonalis exacerbatiók éves szintre vetített gyakorisága 0,91 esemény/év volt az 1. naptól a 48. hétig, és 0,77 esemény/év a 48. héttől a 96. hétig.

Azoknál a betegeknél, akik a 770-103. vizsgálatból kerültek át, az események száma összességében alacsony volt.

770-110. vizsgálat: A CFTR-génen R117H-mutációt hordozó, CF-os betegek bevonásával

A 770-110. vizsgálat során 69 olyan beteget értékeltek, akik 6 évesek vagy idősebbek voltak; közülük 53 (76,8%) beteg hordozott F508del-mutációt a második allélen. Az igazolt R117H poli-T variáns 38 betegnél az 5T, 16 betegnél pedig a 7T volt. A kiinduláskor az átlagos várt FEV1 73% (tartomány 32,5–105,5%), az átlagos életkor pedig 31 év (tartomány 6-68 év) volt. A várt FEV1 százalékos értékében a kiindulástól a 24. hétig bekövetkezett átlagos abszolút változás (elsődleges hatásossági végpont) 2,57 százalékpont volt az ivakaftor-csoportban, és 0,46 százalékpont a placebocsoportban. Az ivakaftor- és a placebo-kezelés közötti becsült különbség 2,1 százalékpont volt (95%-os CI: -1,1; 5,4).

A 18 éves és idősebb betegeknél végeztek egy előre tervezett alcsoport-elemzést (26 beteg kapott placebót, és 24 beteg ivakaftort). Az ivakaftorral végzett kezelés az ivakaftor-csoportban 4,5 százalékpontos átlagos abszolút változást eredményezett a 24. hétre a várt FEV1 százalékos értékében, míg a placebocsoportban ez az érték -0,46 százalékpont volt. Az ivakaftor és a placebo közötti becsült kezelési különbség 5,0 százalékpont volt (95%-os CI: 1,1; 8,8).

Az igazolt R117H-5T genetikai variánst hordozó betegek alcsoportjának elemzése során a várt FEV1 százalékos értékében a kiindulástól a 24. hétig bekövetkezett átlagos abszolút változás tekintetében az ivakaftor és a placebo közötti különbség 5,3% (95%-os CI: 1,3; 9,3) volt. Igazolt R117H-7T genetikai variánst hordozó betegeknél az ivakaftor- és a placebo-kezelés közötti különbség 0,2% volt (95%-os CI: -8,1; 8,5).

A másodlagos hatásossági mutatók esetében nem volt megfigyelhető különbség az ivakaftor és a placebo-kezelés között a BMI kiindulási értékében a 24. hétig vagy az első pulmonalis exacerbatio jelentkezéséig eltelt időben bekövetkezett abszolút változás tekintetében. Különbség volt megfigyelhető a kezelések között a CFQ-R légzőrendszeri doménjének pontszámában a 24. hétig bekövetkezett abszolút változás tekintetében (az ivakaftor- és a placebo-kezelés közötti különbség 8,4 [95%-os CI: 2,2; 14,6] pont volt), valamint a verejték kloridszintjének kiindulási értékében bekövetkezett átlagos változás tekintetében (lásd: Farmakodinámiás hatások).


5.2 	Farmakokinetikai tulajdonságok

Az ivakaftor farmakokinetikája egészséges felnőtt önkénteseknél és CF-ban szenvedő betegek esetén
hasonló.

Egészséges önkénteseknél a 150 mg-os egyszeri adag étkezés utáni per os beadása után az átlagérték (±SD) 10,60 (5,26) µg∙óra/ml volt az AUC, és 0,768 (0,233) µg/ml a Cmax esetében. Az ivakaftor 12 óránkénti adagolás után a 3-5. napra érte el a dinamikus egyensúlyi állapotú plazmakoncentrációját, 2,2-től 2,9-ig terjedő akkumulációs arány mellett.

Felszívódás

Az ivakaftor ismételt per os dózisainak beadása után az ivakaftor-expozíció a 12 óránként 25 mg-tól a 12 óránként 450 mg-ig terjedő tartományban általában a dózissal arányosan emelkedett.
Zsírtartalmú étellel együtt adva az ivakaftor-expozíció körülbelül 2,5–4-szeresére emelkedett Ezért az monoterápia formájában ivakaftort zsírtartalmú étellel együtt kell beadni. A medián tmax étkezés utáni állapotban körülbelül 4,0 óra (tartomány: 3,0; 6,0 óra).

Egészséges felnőtt vizsgálati személyeknél zsírtartalmú étellel együtt adva az ivakaftor granulátum (2 × 75 mg-os tasak) hasonló biohasznosulású volt, mint a 150 mg-os tabletta. A granulátum tablettához viszonyított, legkisebb négyzetek elvén meghatározott mértani átlaga (90%-os CI) 0,951 (0,839; 1,08) volt az AUC0-∞ tekintetében, míg 0,918 (0,750; 1,12) a Cmax tekintetében. Az étel ivakaftor felszívódására gyakorolt hatása mindkét gyógyszerforma esetében – tabletta és granulátum – hasonló.

Eloszlás

Az ivakaftor körülbelül 99%-a plazmafehérjékhez kötött, főként alfa-1-savas glikoproteinhez és albuminhoz. Az ivakaftor nem kötődik a humán vörösvértestekhez. Egészséges önkénteseknél 150 mg ivakaftor 12 óránként, 7 napon át, étkezés utáni állapotban végzett per os adagolása után az átlagos látszólagos eloszlási térfogat (±SD) 353 (122) l volt.

Biotranszformáció

Az ivakaftor embernél nagy mértékben metabolizálódik. In vitro és in vivo adatok azt mutatják, hogy az ivakaftort elsősorban a CYP3A metabolizálja. Emberben az ivakaftor két fő metabolitja az M1 és M6. Az M1 az ivakaftor hatásának körülbelül egyhatodával rendelkezik, és farmakológiailag aktívnak tekinthető. Az M6 az ivakaftor hatásának kevesebb mint ötvenedével rendelkezik, és farmakológiailag nem tekinthető aktívnak.

A CYP3A4*22 heterozigóta genotípus hatása az ivakaftor, -expozícióra megegyezik egy gyenge CYP3A4-inhibitor együttadásának hatásával, ami klinikailag nem releváns. Az ivakaftor, dózisának módosítása nem szükséges. CYP3A4*22 homozigóta genotípusú betegeknél a hatás várhatóan erősebb, ugyanakkor ezeknél a betegeknél nem állnak rendelkezésre adatok.

Elimináció

Egészséges önkénteseknél per os alkalmazás után az ivakaftor nagyrészt (87,8%) a széklettel ürült, metabolizációt követően. Az M1 és M6 fő metabolitok az eliminált összdózis körülbelül 65%-át tették ki, 22%-ot az M1 és 43%-ot az M6. Az ivakaftor változatlan formában, vizelettel történő ürülése elhanyagolható volt. A látszólagos terminális felezési idő egyszeri adag étkezés utáni állapotban történt bevétele után körülbelül 12 óra volt. Az ivakaftor látszólagos clearance-e (CL/F) hasonló volt az egészséges önkéntesek és a CF-ban szenvedő betegek esetében. A CL/F átlaga (±SD) egészséges önkénteseknél 17,3 (8,4) l/óra volt a 150 mg-os egyszeri dózis esetében.

Linearitás/nem-linearitás

Az ivakaftor farmakokinetikája általában lineáris összefüggést mutat az idővel, illetve a 25–250 mg-os tartományban a dózissal.

Különleges betegcsoportok

Májkárosodás

Közepes fokú májkárosodásban (Child–Pugh B stádium, 7-9-es pontszám) szenvedő felnőtt betegeknél az ivakaftor 150 mg-os egyszeri adagjának alkalmazása után hasonló volt az ivakaftor Cmax-értéke (átlag [±SD]: 0,735 [0,331] µg/ml), de körülbelül kétszeres emelkedés volt tapasztalható az ivakaftor AUC0-∞-értékében (átlag [±SD]: 16,80 [6,14] µg×óra/ml) a hasonló demográfiai jellemzőkkel rendelkező egészséges személyekhez képest. Az ivakaftor dinamikus egyensúlyi expozíciójának előrejelzése céljából végzett szimulációk azt mutatták, hogy a 12 óránként 150 mg-os dózis naponta egyszer 150 mg-ra történő csökkentésével a közepesen súlyos fokú májkárosodásban szenvedő felnőtteknél hasonlóak lennének a dinamikus egyensúlyi Cmin-értékek, mint a májkárosodásban nem szenvedő felnőtteknél 12 óránként 150 mg-os adaggal elért értékek.
.

A súlyos fokú májkárosodás (Child–Pugh C stádium, 10–15-ös pontszám) hatását az ivakaftor farmakokinetikájára nem vizsgálták. Az expozíció fokozódásának nagyságrendje ezeknél a betegeknél nem ismert, de várhatóan nagyobb mértékű annál, mint amit a közepesen súlyos fokú májkárosodásban szenvedő betegeknél megfigyeltek.

A megfelelő alkalmazással és dózismódosítással kapcsolatos útmutatót lásd a 4.2 pontban szereplő 3. táblázatban.

Vesekárosodás

Vesekárosodásban szenvedő betegeknél nem végeztek farmakokinetikai vizsgálatokat az ivakaftorral. Egy ivakaftor-monoterápiával végzett humán farmakokinetikai vizsgálatban az ivakaftor és metabolitjai minimális mértékben ürültek a vizelettel (a teljes radioaktivitásnak mindössze 6,6%-át nyerték vissza a vizeletből). Az ivakaftor elhanyagolható mértékben ürült a vizelettel az anyavegyület változatlan formájában (500 mg-os egyszeri per os dózis beadását követően kevesebb mint 0,01%).

Enyhe és közepesen súlyos fokú vesekárosodásban szenvedő betegeknél nem ajánlott a dózis módosítása. Az ivakaftor súlyos fokú vesekárosodásban (a kreatinin-clearance legfeljebb 30 ml/perc) vagy végstádiumú vesebetegségben szenvedő betegeknél történő alkalmazásakor óvatosság ajánlott (lásd 4.2 és 4.4 pont).

Rassz

Egy populációs farmakokinetikai elemzés alapján a fehér bőrű (n = 379) és a nem fehér bőrű (n = 29) betegeknél a rassznak nem volt klinikailag számottevő hatása az ivakaftor farmakokinetikájára.

Nem

Az ivakaftor farmakokinetikai paraméterei férfiaknál és nőknél hasonlóak.

Idősek

Az ivakaftorral végzett klinikai vizsgálatokba nem vontak be elegendő számú 65 éves és idősebb beteget ahhoz, hogy meg lehessen határozni, hasonlóak-e a farmakokinetikai paramétereik a fiatalabb felnőttekéhez, vagy sem.

.

Gyermekek és serdülők

A 9. táblázat mutatja be korcsoportonként a II. és III. fázisú vizsgálatok során megfigyelt ivakaftor-koncentrációk alapján, kompartmentelemzéssel meghatározott várt ivakaftor-expozíciót.

9. táblázat: Átlagos (SD) ivakaftor-expozíció korcsoportonként

	Korcsoport
	Adag
	Cmin, ss (µg/ml)
	AUC0-12h, ss (µg×h/ml)

	1 hónapos kortól < 2 hónapos korig (≥ 3 kg)⁎
	13,4 mg 24 óránként
	0,300 (0,221)†
	5,84 (2,98)†

	2 hónapos kortól <  4 hónapos korig (≥ 3 kg)⁎
	13,4 mg 12 óránként
	0,406 (0,266)†
	6,45 (3,43)†

	4 hónapos kortól < 6 hónapos korig (≥ 5 kg)⁎
	25 mg 12 óránként
	0,371 (0,183)
	6,48 (2,52)

	6 hónapos kortól < 12 hónapos korig (≥5–<  7 kg) ‡
	25 mg 12 óránként
	0,336
	5,41

	6 hónapos kortól < 12 hónapos korig (7–<  14 kg)
	50 mg 12 óránként
	0,508 (0,252)
	9,14 (4,20)

	12 hónapos kortól <  4 hónapos korig (7–<  14 kg)
	50 mg 12 óránként
	0,440 (0,212)
	9,05 (3,05)

	12 hónapos kortól < 24 hónapos korig (≥  4–<  25 kg)
	75 mg 12 óránként
	0,451 (0,125)
	9,60 (1,80)

	2-től 5 éves korig (< 14 kg)
	50 mg 12 óránként
	0,577 (0,317)
	10,50 (4,26)

	2-től 5 éves korig (≥ 14–< 25 kg)
	75 mg 12 óránként
	0,629 (0,296)
	11,30 (3,82)

	6-tól 11 éves korig§ (≥ 14–< 25 kg)
	75 mg 12 óránként
	0,641 (0,329)
	10,76 (4.47)

	6-tól 11 éves korig§ (≥ 25 kg)
	150 mg 12 óránként
	0,958 (0,546)
	15,30 (7,34)

	12-től 17 éves korig
	150 mg 12 óránként
	0,564 (0,242)
	9,24 (3,42)

	Felnőttek (≥ 18 évesek)
	150 mg 12 óránként
	0,701 (0,317)
	10,70 (4,10)


⁎ 	A legalább 1 hónapos, de 6 hónaposnál fiatalabb betegek ≥ 37 hetes gesztációs korúak voltak.
† 	Az 1 hónapos kortól a < 4 hónaposnál fiatalabb életkorúaknál az expozíciók a fiziológiai alapú  farmakokinetikai modell szimulációin alapuló előrejelzések, amelyek az adott korcsoportból származó adatokat tartalmaznak.
‡ 	Egyetlen betegtől származó adatokon alapuló értékek; standard deviációt nem jelentettek.
§ 	A 6–11 éves korcsoportban az expozíciók az adott korcsoportra vonatkozóan kapott adatok felhasználásával kidolgozott populációs farmakokinetikai modellből származó szimulációk alapján előrejelzett értékek.

5.3	A preklinikai biztonságossági vizsgálatok eredményei

A hagyományos – farmakológiai biztonságossági, ismételt adagolású dózistoxicitási, genotoxicitási és karcinogenitási – vizsgálatokból származó nem-klinikai jellegű adatok azt igazolták, hogy a készítmény alkalmazásakor humán vonatkozásban különleges kockázat nem várható.

Terhesség és termékenység

Az ivakaftor alkalmazása az ondóhólyag tömegének kismértékű csökkenésével, továbbá ivakaftorral kezelt hímekkel párosodott nőstényeknél az összesített fertilitási index és a vemhességek számának csökkenésével, ivakaftorral kezelt nőstényeknél pedig a corpus luteumok és az implantációs helyek számának szignifikáns csökkenésével járt, melynek következtében csökkent az egy alomból született utódok átlagos száma, valamint az egy alomból született életképes embriók átlagos száma. A termékenységgel kapcsolatosan észlelt eltérések esetében a megfigyelhető hatást nem okozó dózis (No-Observed-Adverse-Effect-Level, NOAEL) az ivakaftor-monoterápia ajánlott maximális humán adagjának (maximum recommended human dose, MRHD) alkalmazása mellett felnőtt embernél kialakuló szisztémás ivakaftor-expozíciónak és a metabolitok szisztémás expozíciójának körülbelül négyszeresének megfelelő expozíciós szint. Vemhes patkányoknál és nyulaknál az ivakaftor placentán történő átjutását figyelték meg.

Peri- és posztnatális fejlődés

Az ivakaftor a túlélés és a laktációs mutatók csökkenését idézte elő, továbbá a kölykök testtömegének csökkenését okozta. Az utódok életképessége és növekedése tekintetében a NOAEL az ivakaftor-monoterápia MRHD-jának alkalmazása mellett felnőtt emberben az ivakaftor és metabolitjai esetén létrejövő szisztémás expozíció kb. háromszorosának megfelelő expozíciós szintet eredményez.

Fiatal állatokkal végzett vizsgálatok

Cataracta előfordulását figyelték meg olyan fiatal patkányoknál, amelyeknél a 7. postnatalis naptól a 35. postnatalis napig alkalmaztak olyan dózisokat, amelyek az ivakaftor-monoterápia alkalmazása mellett az ivakaftor és metabolitjai szisztémás expozíciója alapján az MRHD 0,22-szeresének megfelelő ivakaftor expozíciós szinteket eredményeznek. Nem figyelték meg a jelenséget a 7. és 17. gesztációs nap között ivakaftorral kezelt anyaállatoktól származó patkánymagzatoknál, a 20. postnatalis napig tejen keresztüli expozíciónak kitett patkánykölykök esetében, 7 hetes patkányoknál, valamint ivakaftorral kezelt 3,5-5 hónapos kutyakölyköknél sem. E megfigyelés jelentősége emberek esetében nem ismert.


6.	GYÓGYSZERÉSZETI JELLEMZŐK

6.1	Segédanyagok felsorolása

Tablettamag

mikrokristályos cellulóz (e460(i))
laktóz-monohidrát
povidon
poloxamer
kroszkarmellóz-nátrium (E468)
nátrium-lauril-szulfát
vízmentes kolloid szilícium-dioxid (E551)
magnézium-sztearát

Tabletta filmbevonat

részlegesen hidrolizált poli(vinil-alkohol) (E1203)
kalcium-karbonát (E170)
makrogol (E1521)
talkum (E553b)
indigókármin alumínium lakk (E132)

6.2	Inkompatibilitások

Nem értelmezhető.

6.3	Felhasználhatósági időtartam

2 év.

6.4	Különleges tárolási előírások

Ez a gyógyszer nem igényel különleges tárolást.

6.5	Csomagolás típusa és kiszerelése

28 és 56 db filmtablettát tartalmazó PVC/PCTFE/PVC//Al buborékcsomagolás, dobozban.

28 × 1 és 56 × 1 db filmtablettát tartalmazó PVC/PCTFE/PVC//Al adagonként perforált buborékcsomagolás, dobozban.

Nem feltétlenül mindegyik kiszerelés kerül kereskedelmi forgalomba.

6.6	A megsemmisítésre vonatkozó különleges óvintézkedések és egyéb, a készítmény kezelésével kapcsolatos információk

Bármilyen fel nem használt gyógyszer, illetve hulladékanyag megsemmisítését a gyógyszerekre vonatkozó előírások szerint kell végrehajtani.

Megjegyzés:  (egy keresztes)
Osztályozás: II./2. csoport
Korlátozott érvényű orvosi rendelvényhez kötött, szakorvosi/kórházi diagnózist követően folyamatos szakorvosi ellenőrzés mellett alkalmazható gyógyszer (Sz).


7.	A FORGALOMBA HOZATALI ENGEDÉLY JOGOSULTJA

TEVA GmbH
Graf-Arco-Str. 3, 
89079 Ulm, 
Németország


8.	A FORGALOMBA HOZATALI ENGEDÉLY SZÁMA(I)

OGYI-T-24784/01          28×      PVC/PCTFE/PVC//Al buborékcsomagolásban


9.	A FORGALOMBA HOZATALI ENGEDÉLY ELSŐ KIADÁSÁNAK/ MEGÚJÍTÁSÁNAK DÁTUMA

A forgalomba hozatali engedély első kiadásának dátuma: 2026. augusztus 27.

10	A SZÖVEG ELLENŐRZÉSÉNEK DÁTUMA

